*Ministru kabineta atbildes vēstules projekts*

**Latvijas Republikas Saeimas**

**Aizsardzības, iekšlietu un korupcijas novēršanas komisijas**

**priekšsēdētājam A.Latkovska kungam**

*Par noziedzīgi iegūtu līdzekļu legalizācijas*

*novēršanas dienesta kapacitātes stiprināšanu*

Atbildot uz Saeimas Aizsardzības, iekšlietu un korupcijas novēršanas komisijas (turpmāk – Komisija) 2016.gada 16.jūnija vēstuli Nr.142.9/6-80-12/16 par Noziedzīgi iegūtu līdzekļu legalizācijas novēršanas dienesta (turpmāk – Kontroles dienests) kapacitātes stiprināšanu (turpmāk – vēstule), kurā Komisija lūdz rast iespēju piešķirt Kontroles dienestam papildu līdzekļus 12 672 *euro* 2016.gadā, 358 022 *euro* 2017.gadā un 226 735 *euro* 2018.gadā un turpmāk, kā arī turpmāk ilgtermiņā plānot samērīgu resursu un nepieciešamā finansējuma palielinājumu, Ministru kabinets sniedz šādu informāciju.

Atbilstoši Ministru kabineta 2016.gada 29.februāra rīkojumam Nr.145 „Par likumprojekta „Par vidēja termiņa budžeta ietvaru 2017., 2018. un 2019.gadam” un likumprojekta „Par valsts budžetu 2017.gadam” sagatavošanas grafiku” (turpmāk – Budžeta sagatavošanas grafiks) un Ministru kabineta 2012.gada 11.decembra noteikumiem Nr.867 „Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam” (turpmāk – MK noteikumi Nr.867), Prokuratūra 2016.gada 1.jūnijā iesniedza Finanšu ministrijā jauno politikas iniciatīvu (turpmāk – JPI) 2017.-2019.gadam pieprasījumu, tai skaitā vienu JPI attiecībā uz Kontroles dienestam nepieciešamo papildu finansējumu. Pamatojoties uz sniegto informāciju, Kontroles dienestam kapacitātes stiprināšanai (5 jaunas amata vietas) papildu nepieciešams finansējums 2017.gadam 334 686 *euro*, 2018.gadam un turpmāk ik gadu 203 399 *euro*. Ņemot vērā, ka atbilstoši MK noteikumu Nr.867 30.1 punktam Finanšu ministrija nevērtē neatkarīgo valsts iestāžu, tai skaitā Ģenerālprokuratūras, sagatavotās JPI, tās tiks izskatītas Ministru kabinetā šī gada augustā kopā ar visu ministriju un citu centrālo valsts iestāžu JPI pieprasījumiem.

Atbildot uz pārējiem vēstulē izteiktajiem jautājumiem, sniedzam šādu informāciju:

1. Par iespēju valsts budžetā paredzēt finansējumu Kontroles dienesta darbinieku atalgojuma palielināšanai līdz Valsts un pašvaldību institūciju amatpersonu un darbinieku atlīdzības likumā noteiktajai attiecīgajai mēnešalgu grupai paredzētajai maksimālajai mēnešalgai, informējam, ka Prokuratūra atbilstoši MK noteikumu Nr.867 prasībām nav iesniegusi JPI vai administratīvās kapacitātes stiprināšanas pasākumu Kontroles dienesta darbinieku atalgojuma palielināšanai līdz Valsts un pašvaldību institūciju amatpersonu un darbinieku atlīdzības likumā noteiktajai attiecīgajai mēnešalgu grupai paredzētajai maksimālajai mēnešalgai. Vienlaikus atzīmējam, ka Finanšu ministrijā 2016.gada 15.jūnijā tika saņemta papildu vēstule no Prokuratūras (Nr.2-28/1016/2016) par Kontroles dienesta kapacitātes stiprināšanu, tomēr norādām, ka iesniegtā informācija neatbilst MK noteikumos Nr.867 noteiktajai JPI iesniegšanas kārtībai, līdz ar to šajā vēstulē sniegto informāciju zināšanai plānots iekļaut Finanšu ministrijas gatavotajā informatīvajā ziņojumā “Informatīvais ziņojums par ministriju jaunajām politikas iniciatīvām 2017., 2018. un 2019.gadam”, kas atbilstoši Budžeta sagatavošanas grafikam tiks virzīts izskatīšanai Ministru kabinetā 2016.gada 9.augusta sēdē.

Vienlaikus jāņem vērā, ka jautājums par atalgojuma palielināšanu līdz Valsts un pašvaldību institūciju amatpersonu un darbinieku atlīdzības likumā noteiktajai attiecīgajai mēnešalgu grupai paredzētajai maksimālajai mēnešalgai būtu jāskata kontekstā arī ar citu iesaistīto tiesībaizsardzības iestāžu darbinieku, piemēram, Valsts ieņēmumu dienesta Finanšu policijas pārvaldes (turpmāk – VID FPP) izmeklētāju atalgojuma palielināšanu un sociālo garantiju nodrošināšanu, un 2013.gada 27.decembrī atbalstītās koncepcijas par jaunu darba samaksas sistēmu Iekšlietu ministrijas sistēmas iestāžu un Ieslodzījuma vietu pārvaldes amatpersonām ar speciālajām dienesta pakāpēm pilnīgu ieviešanu. Pretējā gadījumā tiks radīta nevienlīdzīga atalgojuma sistēma līdzīgu amata pienākumu veicējiem. Informējam, ka Finanšu ministrija (VID) iesniedza  JPI pieteikumu 2017.‑2019.gadam “Valsts ieņēmumu dienesta  profesionālāko paaugstināta riska struktūrvienību ierēdņu un darbinieku motivēšanu”, lai veicinātu VID uzdevumu efektīvu izpildi un panāktu korupcijas risku iespējamības būtisku samazināšanos, ar 2017.gadu ik gadu papildu nepieciešams finansējums atlīdzībai (materiālajai stimulēšanai  par ikgadējās darbības un tā rezultātu novērtējumu)  1 788 000 *euro* apmērā. Savukārt Iekšlietu ministrija šim laika periodam iesniedza starpnozaru JPI pieteikumu iepriekš minētās koncepcijas ieviešanai, saskaņā ar kuru ar 2017.gadu ik gadu papildu nepieciešams finansējums 31 515 537 *euro* apmērā.

Informējam, ka Kontroles dienests ar 2016.gada 18.jūlija vēstuli Nr.1‑10/192 ir norādījis, ka Kontroles dienests veic specifiskas funkcijas, kuras neveic citas tiesībaizsardzības iestādes, turklāt Kontroles dienesta darbinieku funkcijas ir analoģiskas likuma subjektu, it īpaši banku darbinieku – finanšu analītiķu funkcijām. Attiecīgi saskaņā ar Kontroles dienesta sniegto informāciju Kontroles dienesta darbinieku esošais atalgojuma līmenis nav konkurētspējīgs pašreizējos ekonomiskajos apstākļos. Tomēr jāņem vērā, ka šī problēma ir attiecināma uz visām tiesībaizsardzības iestādēm, kā arī valsts pārvaldi kopumā, līdz ar to šis jautājums, kā tika minēts iepriekš, ir risināms kompleksi.

Vienlaikus vēršam uzmanību, ka Ministru kabineta 2016.gada 1.marta sēdē tika izskatīts informatīvais ziņojums “Par vienoto atlīdzības sistēmu valsts pārvaldē”, kurā bija ietverts valsts pārvaldē esošās atlīdzības sistēmas izvērtējums, kā arī iezīmēta turpmākā rīcība atlīdzības sistēmas pilnveidei. Tajā tika secināts, ka iepriekšējos gados pamatā ir celtas tikai zemāko mēnešalgu grupu mēnešalgas, mainoties minimālajai algai, un rezultātā ir izveidojusies situācija, ka valsts pārvaldē nodarbināto algas vairākās amatu grupās ir zaudējušas konkurētspēju. Lai turpmāk ilgtermiņā piesaistītu un noturētu valsts pārvaldē augsta līmeņa ekspertus (atslēgas cilvēkus), nepieciešams izskatīt iespēju pārskatīt normatīvo regulējumu, paredzot iespēju īpaši atalgot augsta līmeņa ekspertus. Attiecīgi šobrīd tiek veikts pētījums “Salīdzinošs pētījums par atalgojuma apmēru”, kurā tiek izvērtēta darba samaksa līdzvērtīgos amatos valsts tiešās pārvaldes iestādēs (atsevišķi nodalot arī ministrijas) un privātajā sektorā. Pēc pētījuma pabeigšanas Valsts kancelejā plānots iesniegt informatīvo ziņojumu ar iespējamajiem risinājumiem valsts tiešās pārvaldes iestāžu augsti kvalificētu ekspertu konkurētspējīgas atlīdzības nodrošināšanai. Vienlaikus jāatzīmē, ka saskaņā ar Ministru kabineta lēmumu (2016.gada 1.marta sēdes prot.Nr.10, 50.§, 2.punkts), kā arī ņemot vērā valsts budžeta iespējas, iespējamajiem risinājumiem ir jābūt fiskāli neitrāliem, pasākumus plānojot un nodrošinot institūciju esošo budžetu ietvaros.

2. Finanšu ministrija, pildot Ēnu ekonomikas apkarošanas padomes sekretariāta funkciju, ņems vērā izteikto priekšlikumu Ēnu ekonomikas apkarošanas padomē apspriest jautājumu par valsts informācijas sistēmas izveidi, kas automatizētu un apstrādātu dažādu informācijas sistēmu datus kontrolējošo institūciju funkciju izpildes vajadzībām, un iekļaus to Ēnu ekonomikas apkarošanas padomes sēdes darba kārtības projektā.

3. Par mehānisma izveidošanu konfiscēto noziedzīgi iegūto līdzekļu uzkrāšanai un izmantošanai (Konfiskācijas fonds), no kura novirzīt finansējumu tiesību aizsardzības iestāžu materiāltehniskās bāzes palielināšanai, informējam, ka Kontroles dienests 2013.gadā veica šādu fondu darbības izpēti un ar 2013.gada 27.septembra vēstuli Nr.1-10/105 Finanšu sektora attīstības padomes priekšsēdētājam V. Dombrovskim aicināja lemt par šāda fonda izveidošanas nepieciešamību. Finanšu sektora attīstības padome 2014.gada 20. februāra sēdē (protokola 5.punkts) nolēma Konfiskācijas fondu Latvijā neveidot.

2014.gada 19.maijā stājās spēkā Eiropas Parlamenta un Padomes 2014.gada 3.aprīļa direktīva 2014/42/ES par nozieguma rīku un noziedzīgi iegūtu līdzekļu iesaldēšanu un konfiskāciju Eiropas Savienībā, kuras 10.panta 3.punkts nosaka, ka dalībvalstis izskata iespēju īstenot pasākumus, kas ļautu konfiscēto īpašumu izmantot publiskām interesēm vai sociāliem mērķiem.

Tieslietu ministrija ir sagatavojusi Informatīvā ziņojuma projektu par priekšlikumiem turpmākai rīcībai, lai izveidotu mehānismu konfiscēto noziedzīgi iegūto līdzekļu izmantošanai, kā arī izveidota darba grupa, kura risina šos jautājumus.

Informējam, ka konceptuāli atbalstam nepieciešamību rast risinājumu, lai konfiscētos noziedzīgi iegūtos līdzekļus varētu novirzīt tiesību aizsardzības iestāžu kapacitātes stiprināšanai un materiāltehniskās bāzes palielināšanai, kas ļautu stiprināt noziedzīgi iegūtu līdzekļu legalizācijas novēršanas sistēmu. Vienlaikus jāatzīmē, ka no valsts budžeta veidošanas principu viedokļa ieņēmumu iezīmēšana konkrētiem mērķiem ierobežo valdības rīcības iespēju lemt par ienākumu sadali atbilstoši valsts prioritātēm un budžeta finansiālajām iespējām. Šobrīd valsts labā konfiscētie līdzekļi tiek ieskaitīti vispārējos valsts budžeta ieņēmumos.

4. Par ēnu ekonomikas apkarošanas pasākumu īstenošanā iesaistīto institūciju amatpersonu (darbinieku) motivēšanu novirzāmo finansējuma apjomu budžeta izvērtēšanas procesā atbilstoši iestādes pienesumam iestrādāt iestādes kopējā budžetā, informējam, ka Valsts un pašvaldību institūciju amatpersonu un darbinieku atlīdzības likuma Pārejas noteikumu 8.15.punkts paredz Valsts ieņēmumu dienesta un Kontroles dienesta amatpersonām (darbiniekiem) prēmēšanas iespējas par atklātiem un novērstiem noziedzīgiem nodarījumiem valsts ieņēmumu un nodokļu jomā. Lēmums par Valsts ieņēmumu dienesta un Kontroles dienesta amatpersonu (darbinieku) prēmēšanu tiek pieņemts, pamatojoties uz Finanšu ministrijas un Ģenerālprokuratūras sniegto informāciju.

Informējam, ka visi ministriju un citu centrālo valsts iestāžu papildu finansējuma pieprasījumi, kas iesniegti saskaņā ar MK noteikumiem Nr.867, tiks izskatīti Ministru kabinetā kārtējā gada budžeta projekta sagatavošanas procesā.

Ar cieņu

Ministru prezidents M.Kučinskis

Iesniedzējs:

Finanšu ministre D.Reizniece – Ozola